CELEX: C2007/183/72
Language: el
Date: 2007-08-04 00:00:00
Title: Υπόθεση T-208/07: Προσφυγή της 5ης Ιουνίου 2007 — BOT Elektrownia Belchatów κ.λπ. κατά Επιτροπής

4.8.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 183/37
            
         Προσφυγή της 5ης Ιουνίου 2007 — BOT Elektrownia Belchatów κ.λπ. κατά Επιτροπής
   (Υπόθεση T-208/07)
   (2007/C 183/72)
   Γλώσσα διαδικασίας: η αγγλική
   Διάδικοι
   
      Προσφεύγουσες: BOT Elektrownia Bełchatów S.A. (Rogowiec, Πολωνία), BOT Elektrownia Turów S.A. (Bogatynia, Πολωνία), BOT Elektrownia Opole S.A. (Brzezie, Πολωνία), Elektrownia «Kozienice» S.A. (Świerże Górne, Πολωνία), Elektrownia Połaniec S.A. — Grupa Electrabel Polska (Połaniec, Πολωνία), Elektrownia «Rybnik» S.A. (Rybnik, Πολωνία), Elektrownia Skawina S.A. (Skawina, Πολωνία), Elektrownia «Stalowa Wola» S.A. (Stalowa Wola, Πολωνία), Południowy Koncern Energetyczny S.A. (Katowice, Πολωνία), Zespół Elektrowni Dolna Odra S.A. (Nowe Czarnowo, Πολωνία), Zespół Elektrowni Ostrołęka S.A. (Ostrołęka, Πολωνία) και Zespół Elektrowni Pątnów Adamów Konin S.A. (Konin, Πολωνία) (εκπρόσωποι: B. Krużewski, M. Ciemiński, J. Młot Schöntaler, N. Dodoo και S. Boullart, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την προσβαλλόμενη απόφαση·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Οι προσφεύγουσες ζητούν την ακύρωση της αποφάσεως της Επιτροπής, της 26ης Μαρτίου 2007, όσον αφορά το εθνικό σχέδιο κατανομής ποσοστώσεων εκπομπής αερίων θερμοκηπίου που κοινοποιήθηκε από την Πολωνία για την περίοδο 2008-2012 σύμφωνα με την οδηγία 2003/87/ΕΚ (1).
   Προς στήριξη της προσφυγής τους, οι προσφεύγουσες υποστηρίζουν ότι η Επιτροπή υπέπεσε σε πλάνη εκδίδοντας απόφαση η οποία μειώνει ουσιωδώς, μεταξύ άλλων, τη τις συνολικές ποσοστώσεις εκπομπής CO2 για τις εγκαταστάσεις που εμπίπτουν στο πεδίο εφαρμογής της οδηγίας 2003/87/ΕΚ.
   Οι προσφεύγουσες υποστηρίζουν συναφώς ότι η Επιτροπή παρέβη ουσιώδεις διαδικαστικούς κανόνες που θεσπίζει η οδηγία 2003/87/ΕΚ, καθόσον i) παρανόμως εξέδωσε την προσβαλλόμενη απόφαση μετά τη λήξη της τρίμηνης προθεσμίας που προβλέπει το άρθρο 9, παράγραφος 3, της οδηγίας, και ii) παρανόμως περιόρισε το δικαίωμα των προσφευγουσών να διατυπώσουν τη γνώμη τους προτού θεσπίσει η Πολωνία ένα οριστικό σχέδιο εθνικών ποσοστώσεων εκπομπής αερίων θερμοκηπίου για την περίοδο 2008-2012.
   Περαιτέρω, οι προσφεύγουσες υποστηρίζουν ότι η Επιτροπή ενήργησε κατά κατάχρηση των εξουσιών που της απονέμει η οδηγία 2003/87/ΕΚ καθόσον i) υιοθέτησε ένα πολύ χαμηλό συντελεστή αυξήσεως του ΑΕΠ για την Πολωνία και πολύ αυστηρό ποσοστό μειώσεως, το οποίο οδήγησε στη χορήγηση υποεκτιμημένης συνολικής ποσοστώσεως εκπομπών για την Πολωνία και ii) στρέβλωσε τον πραγματικό σκοπό της οδηγίας ως αποτελεσματικού μέσου για την υλοποίηση των δεσμεύσεων σχτικά με την εκπομπή αερίων θερμοκηπίου εκ μέρους των συμβαλλομένων στο Πρωτόκολλο του Κυότο, μειώνοντας το εθνικό επίπεδο εκπομπών για την περίοδο 2008-1012 πολύ πέραν του αναγκαίου ώστε να ανταποκριθεί η Πολωνία στον στόχο που της αναλογεί κατά το Πρωτόκολλο του Κυότο.
   Τέλος, οι προσφεύγουσες υποστηρίζουν ότι η Επιτροπή παραβίασε τις αρχές της προστασίας της δικαιολογημένης εμπιστοσύνης, της αναλογικότητας, της ίσης μεταχειρίσεως και παρέβη το καθήκον θεσμικής συνεργασίας καθώς και την υποχρέωση αιτιολογήσεως.
   
      (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ 2003, L 275, σ. 32).